Záznam – zasadnutie Rady ministra školstva, vedy, výskumu a športu Slovenskej republiky na podporu štúdia študentov so špecifickými potrebami (ďalej len „Rada“)
___________________________________________________________________________

Konanie – 11. 11. 2014 o 13,00 h., Technická univerzita v Košiciach

Prítomní: podľa prezenčnej listiny (z 11 členov prítomných 10 členov + tajomník rady Mgr. Miriam Dufeková) – prof. Ing. Peter Plavčan, CSC., prof. Ing. Dušan Šimšík, PhD., Mgr. et Mgr. Marek Machata, Mgr. Darina Ondrušová, PhD., Mgr. Jarmila Žolnová,  PhD., Katarína Markovičová, PhD., Mgr. František Küffer, doc. Ing. Arch. Zuzana Čerešňová, PhD., prof. Ing. Pavel Raschman, CSc., doc. PhDr. Mária Šmidová, CSc.

Neprítomní: PaedDr. Elena Mendelová, PhD. 

Program rokovania
1.	Otvorenie
2.	Sumarizácia plnenia schválených úloh 
3.	Správa o činnosti špeciálnych pedagogických pracovísk/Prerokovanie návrhov aktivít na roky 2015  Centra podpory študentov so špecifickými potrebami na Univerzite Komenského v Bratislave a Bezbariérového centra na Technickej univerzite v Košiciach 
4.	Správa o vzdelávacích aktivitách a návrh vzdelávacích aktivít na rok 2015
5.	Návrh plánu úloh rady na nasledujúce obdobie 
6.	Národný akčný plán
7.	Štúdia o systéme financovania podpory študentov so špecifickými potrebami 
8.	Predstavenie rozvojového projektu UK – ústna informácia
9.	Predstavenie rozvojového projektu STU – ústna informácia
10.	Prediskutovanie  Správy o porovnaní podporných nástrojov pre študentov so špecifickými potrebami v rámci slovenskej právnej úpravy v porovnaní s medzinárodnými dohovormi, okolitými štátmi. 
11.	Záver a voľná diskusia – rôzne 

K bodu 1
Predseda Rady privítal všetkých prítomných členov rady, a tým otvoril zasadnutie Rady.   Vzhľadom na neprítomnosť člena Rady p. PadeDr. Eleny Mendelovej, CSc. boli bod 8. a 10. z  programu vypustené. 

K bodu 2
Po otvorení boli prerokované úlohy, ktoré vyplynuli z rokovania Rady konaného dňa 20. 5. 2014 v Kongresovom centre UK Bratislava. Aktivity uskutočnené od predchádzajúceho zasadnutia Rady boli prediskutované a predbežná informácia bola vzatá na vedomie. 

Úlohy vyplývajúce z 2. zasadnutia rady konaného dňa 20. 5. 2014

- Tvorba metodického usmernenia, gestor: pracovisko TUKE
- Vzdelávacie aktivity pre koordinátorov, gestor: pracovisko TUKE

- Mapovanie úrovne podpory študentov so špecifickými potrebami, gestor: pracovisko UK
- Tvorba národného akčného plánu na debarierizáciu vysokoškolského prostredia
- Systém financovania, gestor: ministerstvo a pracovisko UK

K bodu 3
P. prof. Ing. Dušan Šimšík, PhD. informoval členov Rady o činnosti špeciálneho pedagogického pracoviska za rok 2014. Zároveň predstavil aj návrh činností na rok 2015. V rámci plánovaných činností  sa plánuje kúpiť aj výpočtová technika, a tým sa otvorila otázka, či výpočtovú techniku budú môcť využívať aj iné vysoké školy.  V nutných prípadoch nie je problém na nevyhnutný čas vypomôcť inej vysokej školy, avšak špeciálne pedagogické pracovisko by nemalo slúžiť ako požičovňa (otázka servisu a pod.). Výpočtové technika sa plánuje kúpiť na vzdelávacie aktivity, aby koordinátori iných vysokých škôl mali možnosť sa oboznámiť s touto výpočtovou technikou. P. predseda Rady uviedol, že vidí možnosť iných vysokých škôl na zakúpenie potrebnej výpočtovej techniky pre študentov so špecifickými potrebami v rámci rozvojových projektov. Zároveň uviedol, že ministerstvo sa pokúsi začiatkom roka 2015 vypísať výzvy na takéto rozvojové projekty.
- Vzhľadom na neprítomnosť zástupcu špeciálneho pedagogického pracoviska Univerzity Komenského, informácie týkajúce sa činnosti špeciálneho pedagogického pracoviska za rok 2014  a plánovaných činností v roku 2015 neboli prerokované. 
- Ministerstvo školstva zašle špeciálnym pedagogickým pracoviskám pripomienky k návrhu činnosti špeciálnych pedagogických pracovísk na rok 2015, nakoľko niektoré sporné/nejasné otázky je potrebné vyriešiť. 

K bodu 4
P. prof. Ing. Dušan Šimšík, PhD. informoval členov Rady o vzdelávacích aktivitách a zároveň informoval o návrhu vzdelávacích aktivít na rok 2015. Uvedenú informáciu vzali členovia Rady na vedomie. V rámci diskusie bolo navrhnuté, aby sa vzdelávacie aktivita robili aj pre vysokoškolských pedagógov, nielen pre koordinátorov. Otvorila sa však otázka odmeňovania koordinátora a jeho postavenia. Bolo by potrebné spresnenie právnych predpisov v problematike so zameraním na koordinátora – potreba upresniť jeho postavenie na škole, vzdelanie, a pod. P. predseda Rady informoval členov Rady o tom, že sa chystá novela vysokoškolského zákona. Ministerstvo sa pokúsi postavenie koordinátora a jeho odmeňovanie upraviť v tejto novele. Očakávajú sa podnety od členov Rady, čo by mala novela v tejto oblasti obsahovať. Ako problematické sa ďalej javí fond na podporu štúdia študentov so špecifickými potrebami. Zákon o vysokých školách upravuje skutočnosť, že vysoká škola tvorí tento fond, avšak neurčuje, akým spôsobom treba tento fond napĺňať. 

K bodu 5
Členovia Rady prerokovali navrhnutý plán úloh na nasledujúce obdobie, ktorý zahŕňa nasledovné úlohy:

- Aplikovanie metodického usmernenia do praxe, gestor: TU Košice
- Metodické usmernenie pre koordinátorov zverejní ministerstvo na svojej stránke a informuje všetky vysoké školy o jeho zverejnení, pričom metodické usmernenie nebude zverejnené ako rezortný predpis ministerstva. P. prof. Ing. Dušan Šimšík, PhD. k aplikácií metodického usmernenia do praxe uviedol, že špeciálne pedagogické pracovisko vypracuje dotazník k zisteniu spokojnosti s metodickým usmernením na vytváranie podmienok štúdia študentov so špecifickými potrebami.

- Vzdelávacie aktivity pre koordinátorov, gestor: pracovisko TUKE, UK
- Tvorba národného akčného plánu na debarierizáciu vysokoškolského prostredia
- Mapovanie úrovne podpory študentov so špecifickými potrebami, gestor: pracovisko UK
- Sieťovanie koordinátorov, gestor: UK, TUKE
- k uvedenej úlohe bola navrhnutá téma seminára Prieskum podmienok práce koordinátorov na vysokých školách v SR, vyhodnotenie skúseností, návrhy riešení , ktorú členovia Rady schválili.
- Prieskum podmienok štúdia a prístupnosti akademického prostredia pre študentov so ŠP na vysokých školách v SR, gestor: UK

K bodu 6
STU prejavila opätovne záujem  o gestorstvo uvedeného dokumentu. Ministerstvo školstva bude hľadať finančné zdroje na financovanie tohto materiálu na rozvojový projekt a podľa možností vypíše výzvu.

K bodu 7
Štúdiu o systéme financovania podpory študentov so špecifickými potrebami členovia Rady vzali na vedomie. Zároveň bola otvorená diskusia ako vyriešiť financovanie študentov so špecifickými potrebami. Členovia Rady odporučili ministerstvu prijať na základe štúdie rozhodnutie o modeli financovania, pričom viacerí sa priklonili k českému modelu, ktorý zohľadňuje tak druh špecifickej potreby, ako aj typ študijného programu. Členovia tiež diskutovali o potrebe viaczdrojového financovania – či už sa to týka schém na podporu debarierizácie prostredia, napĺňania fondu na podporu štúdia študentov so špecifickými potrebami a pod.

K bodu 8
- vypustený.

K bodu 9
p. Ing. Arch. Zuzana Čerešňová, PhD. Krátko predstavila rozvojový projekt, ktorý riešila STU v Bratislave. Zároveň informovala ostatných členov Rady, že v rámci rozvojového projektu boli vypracované materiály, ktoré by mohli využiť aj iné vysoké školy.

K bodu 10
- vypustený.

K bodu 11
Na záver boli schválené predbežné termíny zasadnutia Rady v budúcom roku a predbežný termín seminára pre koordinátorov vysokých škôl pre študentov so špecifickými potrebami. Zároveň bola vznesená požiadavka hľadať možnosti podpory prípravných stretnutí pre študentov so špecifickými potrebami na stredných školách, ktorí majú záujem študovať na vysokej škole. Takéto sústredenia v minulosti organizovalo pracovisko UK s finančnou podporou súkromného sektora, čo je v súčasnosti problematické. Dôležitosť týchto sústredení zdôraznili viacerí členovia Rady, ktorí tiež prejavili ochotu podieľať sa na ich organizácií, čo je tiež priestor pre koordináciu v tejto oblasti. 
Po schválení uvedených predbežných termínov predseda Rady poďakoval členom a zasadnutie Rady ukončil. 

ZHRNUTIE

1. Aplikovanie metodického usmernenia do praxe, gestor: TUKE
- zbierať podnety a otázky od koordinátorov vysokých škôl a priebežne ich vyhodnocovať - priebežne
- apríl 2015 – podať správu rade o prípadných problémoch.  

2. Vzdelávacie aktivity pre koordinátorov, gestor: pracovisko TUKE, UK
- 2015 - vzdelávacie aktivity pre koordinátorov
- apríl 2015 – priebežná správa o vzdelávacích aktivitách na zasadnutí rady 

3. Tvorba národného akčného plánu na debarierizáciu vysokoškolského prostredia
- január – február 2015 – vypísanie výzvy 
- marec 2015 – v prípade chýbajúcich finančných prostriedkov na uvedenú výzvu potreba zváženia prerozdelenia prác na tvorbe medzi špeciálne pedagogické pracoviská v spolupráci s Výskumným a školiacim centrom bezbariérového navrhovania CEDA FA STU.
- apríl 2015 – priebežná správa o príprave národného akčného plánu 

4. Mapovanie úrovne podpory študentov so špecifickými potrebami, gestor: pracovisko UK
- december 2014 - predloženie správy o porovnaní podporných nástrojov pre študentov so špecifickými potrebami v rámci slovenskej právnej úpravy v porovnaní s medzinárodným dohovorom, okolitými štátmi – verzia na pripomienkovanie členmi rady
- december 2014 – marec 2015 – príprava konečného znenia
- apríl 2015 – prediskutovanie konečného znenia na zasadnutí rady a dohodnutie ďalšieho postupu

5. Sieťovanie koordinátorov, Prieskum podmienok práce koordinátorov na vysokých školách v SR, vyhodnotenie skúseností, návrhy riešení, gestor: UK, TUKE
- apríl 2015 – národný seminár pre koordinátorov vysokých škôl.

6. Prieskum podmienok štúdia a prístupnosti akademického prostredia pre študentov so ŠP na vysokých školách v SR, gestor: UK
- september – október 2015

Predbežný termín ďalších zasadnutí rady 
-	15. 4. 2015 Bratislava
-	11. 11. 2015 Košice

Schválil: 	prof. Ing. Peter Plavčan, CSc.
		predseda rady